Liikenne- ja viestintäministeri Anne Berner kertoo Ylen aamu-tv:ssä, että Yleisradion tehtäviä pitäisi pohtia uudelleen.

–Meillä on tarve varmasti sille, että me pohditaan sitä, että millainen tehtävä kansallisella yleisradiolla tulee olla. Toisaalta paljon on muuttunut viime aikoina. Me ollaan nähty kuinka keskeisesti esimerkiksi itäisissä olosuhteissa median vaikutus on silloin kun on kansallinen epävarmuuden tilanne. Toisaalta nähdään myös se kuinka paljon kilpailutilanne media-alalla on muuttunut, Berner sanoi.

–Kyllä tässä varmasti on tarvetta käydä hyvä parlamentaarinen pohdinta ja miettiä miten Yleisradio vaikuttaa toimialan kehitykseen ja toisaalta millä tavalla kilpailutilannetta voidaan tarkastella, hän lisäsi.

Hän ei kuitenkaan ota vielä kantaa siihen, pitäisikö Ylen keskittyä vain sellaisiin sisältöihin, jotka eivät ole liiketaloudellisesti kannattavia kaupalliselle medialle.

Hallitusohjelmassa todetaan yleisluontoisesti, että perustetaan parlamentaarinen työryhmä arvioimaan Ylen tehtävää ja roolia.

Berner oli ehdolla sitotutumattomana, mutta kertoi Uudelle Suomelle viime viikolla aikovansa hankkia keskustan puoluekirjan.